Verešová, Anna, poslankyňa NR SR (2017-03-22):
Sociálna aj rodinná politika má prienik a to je v úsilí ochrániť rodinu od chudoby a rozpadu. A mali by sme naozaj aj my už aj v našej krajine, naše Slovensko by sa malo snažiť, vláda by sa mala snažiť prijímať také opatrenia, aby sme demografickú krízu, no, už sa nedá zastaviť, ale aspoň prijali všetky možné nástroje a prostriedky, aby sme eliminovali jej následky. A jedným z nich je aj to, aby sme mladých rodičov podporili v čase, kedy sa rozhodnú, alebo mladých ľudí, kedy sa rozhodnú stať rodičmi. A v mnohých týchto rodinách sa stáva aj to, že dieťa, ďalšie dieťa sa narodí do tejto rodiny ešte skôr ako do troch rokov prvého dieťaťa. Vtedy vlastne poberá rodič, matka, jeden rodičovský príspevok na jedno dieťa, ale súčasne sa určitý čas, nie je síce dlhý, ale súčasne sa stará o dve deti. Naším pozmeňujúcim návrhom by sme toto chceli ošetriť, lebo v podstate ide aj trošku o nespravodlivosť a takú diskrimináciu práve takýchto rodičov. Aby ste mali prehľad, je ich tak cirka 25-tisíc rodín, ktoré majú deti do troch rokov, ktoré majú dve deti napríklad do troch rokov, aby ste si to vedeli predstaviť. Pri dvojičkách a trojičkách je zvýšený rodičovský príspevok. A my navrhujeme podobný systém. To znamená, že pri starostlivosti o dve deti do troch rokov by to bol rodičovský príspevok zvýšený o 25 percent. Poviem vám približne sumu, cirka 266, lebo práve sa teda zvýšil o 10 eur rodičovský príspevok. A pri troch deťoch je to 319, 80 eur, zvýšený o 50 % ako teraz. Dovoľte mi teda prečítať náš pozmeňujúci a doplňujúci návrh poslankýň Národnej rady Slovenskej republiky Veroniky Remišovej, Anny Verešovej, Soni Gaborčákovej a Eriky Jurinovej k vládnemu návrhu zákona, ktorým sa mení zákon č. 571/2009 o rodičovskom príspevku a o zmene a doplnení niektorých zákonov v znení neskorších predpisov (tlač 347). Vládny návrh zákona, ktorým sa mení zákon č. 571/2009 o rodičovskom príspevku a o zmene a doplnení niektorých zákonov v znení neskorších predpisov sa mení a dopĺňa takto: 1. V čl. I sa doterajší text označuje ako bod 1. 2. V čl. I sa pred doterajší bod 1 vkladá nový bod 1, ktorý znie: „1. V § 3 odsek 6 znie: „(6) Ak je v rodine viac detí podľa § 3 ods. 2, vzniká nárok na rodičovský príspevok za každé takéto dieťa v sume podľa § 4 ods. 2, avšak len jednej oprávnenej osobe určenej podľa ich dohody.“.“ Doterajší bod sa primerane prečísluje. 3. V čl. I sa za doterajší bod 1 vkladajú body 2 až 4, ktoré znejú: „2. V § 4 ods. 2 prvej vete sa slová „súčasne narodených detí“ nahrádzajú slovami „detí podľa § 3 ods. 2“ a za slovom „dieťa“ sa vypúšťa čiarka a slová „ktoré sa narodilo súčasne s dieťaťom“. 3. Za § 12b sa vkladá § 12c, ktorý vrátane nadpisu znie: „§ 12c Prechodné ustanovenia k úpravám účinným od 1. mája 2017 (1) O žiadostiach o rodičovský príspevok podaných do 30. apríla 2017, o ktorých sa právoplatne nerozhodlo do 30. apríla 2017, sa rozhodne a rodičovský príspevok sa vyplatí za obdobie do 30. apríla 2017 podľa zákona účinného do 30. apríla 2017. (2) Ak oprávnená osoba uplatňuje nárok na rodičovský príspevok po 30. apríli 2017 za obdobie pred 1. májom 2017, o nároku na tento rodičovský príspevok sa rozhodne a rodičovský príspevok sa vyplatí za obdobie do 30. apríla 2017 podľa zákona účinného do 30. apríla 2017.“.“ Takže ešte skúsim krátko odôvodniť, hoci som teda už povedala, o čo nám ide v tomto doplňujúcom a pozmeňujúcom návrhu. V prípade takzvaných reťazových pôrodov, to jest, ak žena porodí druhé, prípadne ďalšie dieťa skôr, ako staršie dieťa dovŕši 3 roky, respektíve 6 rokov v prípadoch podľa vyššie uvedeného písm. b) a c), priznáva sa nárok na rodičovský príspevok za každé takéto dieťa, avšak jeho výška sa neznásobuje, ale zvyšuje sa pomerne o 25 % na každé dieťa. Takýto mechanizmus sa aj v súčasnosti uplatňuje pri dvoch a viac súčasne narodených deťoch, teda dvojičkách, trojičkách, štvoričkách a podobne. Ďakujem vám za podporu nášho pozmeňujúceho návrhu, že sa s ním stotožníte. Ďakujem.